Document ID: 32010D0266

KOMISJONI OTSUS,
30. aprill 2010,
millega muudetakse otsuseid 92/260/EMÜ, 93/195/EMÜ, 93/197/EMÜ ja 2004/211/EÜ seoses registreeritud hobuslaste impordiga teatavatest Hiina osadest ning kohandatakse teatavate kolmandate riikide loetelusid
(teatavaks tehtud numbri K(2010) 2635 all)
(EMPs kohaldatav tekst)
(2010/266/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 26. juuni 1990. aasta direktiivi 90/426/EMÜ hobuslaste liikumist ja kolmandatest riikidest importimist reguleerivate loomatervishoiunõuete kohta, (1) eriti selle artikli 12 lõikeid 1 ja 4, artikli 15 punkti a, artikli 16 lõiget 2 ning artikli 19 sissejuhatavat lauset ja punkte i ja ii,
ning arvestades järgmist:
(1)
Komisjoni 10. aprilli 1992. aasta otsuses 92/260/EMÜ (loomatervishoiunõuete ja veterinaarsertifikaatide kohta registreeritud hobuste ajutiseks impordiks) (2) on kolmandad riigid, kust on lubatud liitu ajutiselt importida registreeritud hobuseid, jaotatud sanitaarrühmadesse, et kohaldada neist riikidest pärit loomade suhtes teatavaid loomatervishoiu- ja sertifitseerimisnõudeid.
(2)
Komisjoni 2. veebruari 1993. aasta otsuses 93/195/EMÜ (loomatervishoiunõuete ja veterinaarsertifikaatide kohta registreeritud hobuste taassisenemiseks pärast võidusõidu, võistlemise ja kultuuriürituste tõttu toimunud ajutist eksporti) (3) on kolmandad riigid, kust on lubatud sellistel hobustel liitu taassiseneda, jaotatud sanitaarrühmadesse, et kohaldada neist riikidest pärit loomade suhtes teatavaid loomatervishoiunõudeid, ning esitatud loomatervishoiusertifikaatide näidised, mida tuleb kasutada registreeritud hobuste taassisenemisel pärast seda, kui hobused on osalenud teatavatel ratsaspordiüritustel.
(3)
Komisjoni 5. veebruari 1993. aasta otsuses 93/197/EMÜ (loomatervishoiu nõuete ja veterinaarsertifikaatide kohta registreeritud hobuslaste ning aretamiseks ja tootmiseks ettenähtud hobuslaste impordil) (4) on kolmandad riigid, kust on lubatud liitu importida selliseid hobuslasi, jaotatud sanitaarrühmadesse, et kohaldada neist riikidest pärit loomade suhtes teatavaid loomatervishoiu- ja sertifitseerimisnõudeid.
(4)
Komisjoni 6. jaanuari 2004. aasta otsusega 2004/211/EÜ (millega kehtestatakse kolmandate riikide ja nende territooriumi osade loetelu, millest liikmesriigid lubavad importida elushobuslasi ning hobuslaste spermat, munarakke ja embrüoid) (5) on kehtestatud loetelu kolmandatest riikidest ja nende territooriumi osadest, kust liikmesriigid lubavad muu hulgas ajutiselt importida registreeritud hobuseid, registreeritud hobustel pärast võiduajamiste, võistluste ja kultuuriüritustel osalemise eesmärgil toimunud ajutist eksporti liikmesriigi territooriumile taassiseneda ning importida registreeritud hobuslasi ning tõuaretuseks ja tootmiseks ettenähtud hobuslasi. Kõnealuses loetelus, mis on sätestatud kõnealuse otsuse I lisas, on samuti need kolmandad riigid ja nende territooriumi osad jaotatud sanitaarrühmadesse.
(5)
Otsustes 92/260/EMÜ, 93/195/EMÜ ja 93/197/EMÜ on arvesse võetud komisjoni otsusega 92/160/EMÜ (6) ettenähtud piirkondadesse jaotamist. See otsus tunnistati kehtetuks otsusega 2004/211/EÜ. Seega on vaja muuta nende kolme otsuse I lisasid, võttes aluseks otsusega 2004/211/EÜ ettenähtud piirkondadeks jaotamise, ning samuti kõnealuses otsuses sätestatud sanitaarrühmasid.
(6)
Et võõrustada 16. Aasia mängude raames toimuvaid ratsaspordiüritusi, on Hiina pädevad asutused taotlenud Hiina halduspiirkonnas Conghua linnas (Guangzhou haldusüksus, Guangdongi provints) loodud hobuslaste haigustest vaba tsooni tunnustamist. 2010. aasta jaanuaris teostas komisjon Hiinas veterinaarkontrolli, mille käigus kontrolliti kõnealust hobuslaste haigustest vaba tsooni, mis koosneb tsooni keskmest, mida ümbritseb seireala, mida omakorda ümbritseb kaitseala, ja on ühendatud lennujaama ja sadamaga kiirteede bioohutu turvakoridori (biosecurity highway passages) kaudu.
(7)
Hiina ametiasutused on esitanud mitu tagatist, eelkõige direktiivi 90/426/EMÜ A lisas loetletud teavitamiskohustuslike loomataudide kohta, ning kohustunud täielikult täitma direktiivi artikli 12 lõike 2 punktis f esitatud nõuet, mis käsitleb komisjoni ja liikmesriikide kohest haiguse esinemisest teavitamist.
(8)
Et tagada hobuste populatsiooni tervisliku seisundi staatuse jätkusuutlik kaitse hobuslaste haigustest vabas tsoonis, on Hiina ametiasutused kohustunud looma kaitseala territooriumile karantiinikeskuse, kus kontrollitakse muudel Hiina aladel paiknevatest põllumajandusettevõtetest või siis otsuse 2004/211/EÜ I lisas loetlemata riikidest sissetoodavaid hobuseid. Sisenemiseelse karantiini ajal kontrollitakse loomade tervist vastavalt ELi importimise tingimustele.
(9)
Enne sisenemiseelset karantiini kontrollitakse hobuslaste liikumist, et võimaldada tõendada direktiivi 90/426/EMÜ artiklis 4 sätestatud standardite täitmist väljaspool hobuslaste haigustest vaba tsooni paiknevate põllumajandusettevõtete puhul, kus hobuseid on hoitud 180 päeva enne Euroopa Liitu lähetamist.
(10)
Võttes arvesse komisjoni kontrollkäigu rahuldavaid tulemusi ning Hiina ametiasutuste esitatud teavet ja garantiisid, on asjakohane lisada Hiina otsuse 2004/211/EÜ I lisas sätestatud loetellu, samal ajal aga jaotada Hiina territoorium teatavate hobuslaste haigustega seonduvalt piirkondadeks ja lubada registreeritud hobuseid sisse tuua üksnes hobuslaste haigustest vabast tsoonist Guangzhous (Guangdongi provints).
(11)
Epidemioloogilisest vaatevinklist lähtudes tuleks hobuslaste haigustest vaba tsoon Guangzhous (Guangdongi provints, Hiina) paigutada otsuse 2004/211/EÜ I lisa loetelus sanitaarrühma C. Kõnealust lisa tuleks seetõttu vastavalt muuta.
(12)
Sellest tulenevalt on vaja muuta ka otsust 92/260/EMÜ, et lisada kõnealune Hiina osa selle otsuse I lisas loetletud riikide loetellu ning kohandada selle otsuse II lisas esitatud sanitaarrühma C veterinaarsertifikaadi pealkirja ja teatavaid kontrollimise nõudeid.
(13)
Registreeritud hobuste taassisenemise reguleerimiseks on vaja ajakohastada otsuse 93/195/EMÜ artiklit 1 (eesmärgiga lisada vastav Hiina territooriumi osa I lisas esitatud riikide loetellu), kohandada II lisas esitatud veterinaarsertifikaadi pealkirja ja asendada VII lisas esitatud veterinaarsertifikaadi näidis.
(14)
Samuti on vaja muuta otsust 93/197/EMÜ, et lisada kõnealune Hiina osa selle otsuse I lisas loetletud riikide loetellu ning kohandada selle otsuse II lisa C veterinaarsertifikaadi pealkirja ja teatavaid testimise nõudeid.
(15)
Samuti kohandatakse otsustes 92/260/EMÜ, 93/195/EMÜ ja 93/197/EMÜ esitatud teatavate kolmandate riikide loetelusid, et need oleksid vastavuses otsusega 2004/211/EÜ kehtestatud kolmandate riikide loeteludega.
(16)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 92/260/EMÜ muudatused
Otsust 92/260/EMÜ muudetakse järgmiselt:
1)
I lisa asendatakse käesoleva otsuse I lisa tekstiga;
2)
II lisas esitatud A-F veterinaarsertifikaatide pealkirjades asendatakse sõnale „VETERINAARSERTIFIKAAT” järgnev tekst järgmisega:
„registreeritud hobuste ajutiseks impordiks Euroopa Liidu territooriumile vähem kui 90 päevaks vastavalt otsusele 2004/211/EÜ.”;
3)
II lisas esitatud C veterinaarsertifikaadi III jao punkt l asendatakse järgmisega:
„l)
kui hobune on pärit Hiinast(1)(3) või Taist,(3) tehti talle komplemendi sidumise test malleuse kohta ja kargtaudi kohta; see test tehti kümne päeva jooksul enne … (4)(5) eksporti võetud vereproovilt saadud lahusel 1/10 ja selle tulemus oli negatiivne;”.
Artikkel 2
Otsuse 93/195/EMÜ muudatused
Otsust 93/195/EMÜ muudetakse järgmiselt:
1)
artikli 1 seitsmes taane asendatakse järgmisega:
„-
on osalenud Aasia mängude või Endurance World Cup’i ratsaspordiüritusel, olenemata sellest, millises kolmandas riigis, territooriumil või nende osas võistlus toimub ning kust taassisenemine liitu on lubatud otsuse 2004/211/EÜ artikli 3 teise taande ja selle otsuse I lisa 7. veeru kohaselt, ning vastavad veterinaarsertifikaadis sätestatud nõuetele käesoleva otsuse VII lisas esitatud näidise kohaselt,”;
2)
II lisas esitatud veterinaarsertifikaadi pealkiri asendatakse järgmisega:
3)
I ja VII lisa asendatakse kooskõlas käesoleva otsuse II lisaga.
Artikkel 3
Otsuse 93/197/EMÜ muudatused
Otsust 93/197/EMÜ muudetakse järgmiselt:
1)
I lisa asendatakse käesoleva otsuse III lisa tekstiga;
2)
II lisas A-F veterinaarsertifikaatide pealkirjades asendatakse sõnale „VETERINAARSERTIFIKAAT” järgnev tekst järgmisega:
„registreeritud hobuslaste ning tõuaretuseks ja tootmiseks ettenähtud hobuslaste impordiks Euroopa Liitu vastavalt otsusele 2004/211/EÜ.”;
3)
II lisas C veterinaarsertifikaadi III jao punkt m asendatakse järgmisega:
„m)
kui hobune on pärit Hiinast(1)(3) või Taist,(3) tehti talle komplemendi sidumise test malleuse kohta ja kargtaudi kohta, see test tehti 21 päeva jooksul enne … (4) eksporti võetud vereproovilt saadud lahusel 1/10 ja selle tulemus oli negatiivne;”.
Artikkel 4
Otsuse 2004/211/EÜ muudatused
Otsuse 2004/211/EÜ I lisa muudetakse vastavalt käesoleva otsuse IV lisale.
Artikkel 5
Adressaadid
Käesolev otsus on adresseeritud liikmesriikidele.
Brüssel, 30. aprill 2010

Labels: 0
3
18
6